Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 139/11/5502	Čadca, 13.4.2012
EEČ : 2-37-66-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov a iné trestné činy

Rozhodol: 	prokurátor Okresnej prokuratúry Čadca
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezamestnaný
Skutková veta:
dňa 10.01.2011 asi o 21:30 hod. v pohostinstve Taverna na ul. Mierovej v Čadci, fyzicky napadol XXXXX tak, že ho jednou rukou chytil pod krkom a päsťou druhej ruky ho udrel do oblasti tváre, na čo poškodený spadol na zem, stratil na chvíľu vedomie a keď sa prebral, zistil, že mu z nosa tečie krv, čím mu spôsobil zranenia - otras mozgu ľahkého stupňa, tržnú ranu koreňa nosa o dĺžke 2 cm, zlomeninu nosových kostí a krvné výrony pod oboma očami, čo si vyžaduje dobu práceneschopnosti a liečby v trvaní 21 dní.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
Podľa § 216 odsek 3 Trestného poriadku sa obvinenému ukladá, aby v priebehu skúšobnej doby uhradil poškodenému XXXXX spôsobenú škodu v sume 1.000,- €. 
Odôvodnenie:
     Uznesením povereného policajta OO PZ XXXXX pod sp. zn. ČVS:ORP-188/OO-CA-2011 zo dňa 19.05.2011 bolo podľa § 206 ods. 1 Trestného poriadku vznesené obvinenie XXXXX pre prečin ublíženia na zdraví podľa § 156 ods. 1 Trestného zákona a prečin výtržníctva podľa § 364 ods. 1 písm. a) Trestného zákona, na tom skutkovom základe ako je uvedené vo výrokovej časti predmetného uznesenia.

     V zmysle § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak: a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.      

     V rámci mediačného konania sa obvinený XXXXX k spáchanému činu priznal, vyhlásil, že ho spáchal, popísal jeho priebeh tak, ako je to uvedené v skutkovej vete. Svoje konanie oľutoval. Zároveň dal súhlas na podmienečné  zastavenie trestného stíhania. 

    Pokiaľ ide o náhradu škody, tak poškodený XXXXX uviedol, že žiada náhradu škody vo výške 1.000,- €, na ktorej sa dňa 12.04.2012 s obvineným dohodol a zároveň uzavreli dohodu o náhrade škody, v ktorej sa obvinený zaviazal splatiť škodu v mesačných splátkach po 100,- €, počnúc mesiacom máj 2012. 

     Obvinený sa dopustil prečinu ublíženia na zdraví podľa § 156 ods. 1 Trestného zákona a prečinu výtržníctva podľa § 364 ods. 1 písm. a) Trestného zákona, za ktorý možno uložiť trest odňatia slobody na šesť mesiacov až dva roky, resp. až na tri roky, t.j. horná hranica  trestu odňatia slobody neprevyšuje sadzbu uvedenú v § 216 ods. 1 Tr. por. 

    Obvinený XXXXX je bez zamestnania, pre priestupok nebol postihnutý, v registri trestov má záznam, avšak hľadí sa na neho akoby nebol odsúdený. 

      Vzhľadom na doterajší život obvineného XXXXX, ako i s poukazom na to, že sú splnené podmienky pre podmienečné zastavenie trestného stíhania v zmysle  § 216 ods. 1 Tr. por., možno považovať rozhodnutie o podmienečnom zastavení trestného stíhania obvineného  za dostačujúce.
 
       Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

     V zmysle § 216 ods. 2 Tr. por. bola obvinenému XXXXX určená skúšobná doba v trvaní 15 (pätnásť) mesiacov, ktorá začína právoplatnosťou uznesenia o podmienečnom zastavení trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor